- ሉቃስ
- <
- 1
- >

ሉቃስ ጻፍሳንዳ
ዎንታ ጮይስን የሱስ ክርስቶሰታ ክላ ኬዛ
አርድንታ
ሉቃሰታ ክላ ኬዘና የሱስጎካ ኬዝድዮ እርምሶ Ꮊዴ ጋይምሶ ሳብዘንካ ኤሰርሶ ኬዛቅባብከስካ ኬዝምሳንዳ በድ ስለከረ Ꮊድን ጉርምንታ ባቤና ማችባብ እስራኤል ዎርሰንከስ ክትም ካርዝድዮ Ꮊቅባብ “ክርስቶስ” ኮትኮግንደረ ኤድ ይንች ሙደንታ “አቅስባብ” ማትንተን መያ ማስኬ። ሉቃሰታ ክላ ኬዘና፥ የሱሰም “ሪካየንባብከስካንታ ክላ ኬዘንም ክት ሳባግድንግንዳ” ይንታ ባቤንዘንካ ኦይትምስባብ ክታ ማትንተንምከ ኮነረ ክላ ኬዘና ኤድንከስ ከታዘን ዶቅድን Ꮊክ Ꮊክ ማጠናርንካ ዉጅድንዳ ማትንተን ኬዝዴ። ሉቃሰታ ክላ ኬዘናር ስግስሶ የሱሰታ Ꮊድንተንጎካ ኤስምዝድን እሪ የድንከሳርኬ ጉጅሰረ የሱሰታ ጭላር አይንታጎካ ኬዝድን በእንታ የድንከሳር ዳልግስሶ ኬዝምሳንዳ ጉርምንጎኬ። የሱስ ጭላር አይሳንደታ ቡር ክርስቶስካ አሜንድባብከስታ አሜንና Ꮊስግንዳ ጋጵሶ ኮት ዳልግዛናንከረ መያ ማዝድንዳ ፍክስምሶ ስገዳንዳ ኦይትምስባብከስታ ፍክስ ማጻፍናር ኮትኮም ጻፍስባብካ ከዝምቴ።
ክታይንችንከስታ የችንጎካ፥ የሱስ አጥምሳንደትካ ግስመንባብከስ Ꮊድሰኮ ከትሰዳንደትም ፍክስምሶ ስግዳን ኬዝድንዳ፥ የሱስ አክ ይንች ዶቆ ሳብታ ጭል ኤሄናር ክታ አይንጎካ፥ ቡዳርንካ አተርድባብ ሳማርያ ፍጫ ኤችንተከ ካይሶ Ꮊፈርስባብ ይንችንታ ፍክስምሶ ስገዳንዳ ሉቃሰታ ክላ ኬዘናር Ꮊክ Ꮊፈርድባብከሰኬ። ክላ ኬዘናር ኮር ካንተዘንካ ኦ ካንታ የለልታ አንድርካ ሰድምሳንዳ ምክስ ጎካ፥ አያን ጭልንጎካ፥ የሱሰታ ፍክስናር ማነንከስካንታ ዶቅድንደትምከ ሳብ ጎመንም ነጋ ጋይድንጎኬ።
ማጻፍን ኮትኮታ ሙዳ የድንተና
አርድንታ (1፡1-4)
ስእስንባብ ዮሀንሰተኬ የሱሰታ አጥርና (1፡5—2፡52)
ስእስንባብ ዮሀንሰታ ፍክስና (3፡1-20)
የሱሰታ ስእርንኬ ጰጭምንካ (3፡21—4፡13)
የሱሰታ ፍክስና ገሊላ ፍጨናር (4፡14—9፡50)
ገሊላ ፍጨናርንካ ኦስ የሩሳሌም ካተመናር አይና (9፡51—19፡27)
በእንታ ሳምንትናር የሩሳሌም ካተመናርኬ ኮታ ሞረናር (19፡28—23፡56)
ጮይስ ይንታ ደእናርንካ አምን ይንታካርንካ ጎርስምድባብከስካንታ መያ ማስንኬ ጭላር ክታ አይንካ (24፡1-53)
1
1 ቦንችምስባብ ቶፍሎስዮ፥ ዎንታ ዎክያር ቦድምሳን ሪንከስም መይምዝድንዳ ኤንገር ፍክስምሶ ስገዳንደትም ኮታ ኤና እር በድንከስ ጻፍተኬ፥ 2 ኮትኮ ክተንም ዎካንታ የልስስባብከስ እርንደትዘንካ አምስሶ አፍካ ሰድሰኮ ማርካ ማችባብከስኬ ቃለንም ኬዛቅባብከሰኬ፥ 3 ኮትኮግንደረ እታ እርንደትዘንካ አምስስቶ ሙዳ ሪን በድ ኤግዝምካ ፋስት እ ኤሳንቡር ፍክስምሶ ስገዳንደትም እርንደትም እሪ፥ ቡርንደትመረ ቡር ማስስቶ የስካንታ እ ጻፍተርንግንዳ ኡርማ ማችንካ ሰድቴ። 4 ኮመረ እ ይሳንዳ የስ ኤሳን ኤስስና ዶፈን ማትንተን የስ ኡርስት ኤስተርንግንዴ።
ስእስንባብ ዮሀንሰታ አጥርን እርምሶ ኬዝምና
5 ሄሮድስ ይሁዳ ፍጨንታ ባንችን ክት ማቻን ስለናር፥ ኤና እሪ አብያ ቀስ ማትሶ ፍክሳᎺቃንደትም ፍግዝድባብ ዛከርያስ ጋየርድባብ ቄሳ Ꮊቄ። ክታ ኬነነረ አሮነታ ሱሳርንካ አጥርምሳንዳ ኤልሳበጥ ጋይምድንዳ Ꮊቄ። 6 ከታ ቃስተነረ ሳብታ እር ጭል ማትሰኮ Ꮊቀኬ፥ ጮይስንተረ ክተንምኬ ዎገንም ካርሰረኮ ይንኤርዝድን ር ከታዘን Ꮊፈራክናና Ꮊቀኬ። 7 ማታጋካ ዳት ኤልሳበጥ ሴካ ኮት ማቻንካንታ ይንች ከታ ካያ Ꮊቄ፥ ከታ ቃስተነረ ዶንጀርተኬ።
8 ኮት ሰጨናይካ ዛከርያስ ሳብታ ጭል ኤሄናር ቀሰንከስታ ፍክስንታ የችናር እጣ የልስንካ ክት ፍግዝድን ሰጫ Ꮊቄ፥ ኮካንታ ኖ ሳብታ እር ቀሰንከስታ ፍክስን ቦድ Ꮊቄ።
9 ይና ኖ ቄሰንከስ ፍግዝድን ዎገንግንዳ ኤሄናር አርድሶ እጣንን ጩብዝድᎺቄ። 10 እጣንን ጩፍሰርድንካ ዎርሰና ሙዳ ሳብታ ጭል ኤሄንታ ማላር ዎእሶ ምግዝድ Ꮊቀኬ።
11 ጮይስታ ክታይንችና እጣንን ጩፍሰርድን ካስ ካርንታ ምዝዘንጎካ ዎእሶ ክትካንታ Ꮊፈርሴ። 12 ዛካራሰረ ክታይንችንም ይ ሰዳንደትካ ገቅሶ አንድር ጳሴ። 13 ክታይንችና ማቸ፥ ዛካራሶ! “Ꮊይ ጳሴ! የስታ ምክስና ኤስምቴ። የስታ ኬነና ኤልሳበጥ አⷝና ይንች የስካንታ አእእተረ፥ ክታ ላምነረ ዮሀንስ ጋይተራዬ። 14 ክትካ ጉርምከ Ꮊላ ጋይንተንም Ꮊፍተራዬ፥ በድንከሰረ ክታ አጥርንካ ጉርምተረኬ። 15 ጮይስታ እር ኖ አንድር ማተሬ። ዎይን ዎጭምንምኬ አበረ ጎስዝድን ዎጭምን ዎጭተራክዬ፥ እንደንታ ሳቅማር ዶቅድዮ ጭል አያንካ ጮጭተሬ። ፋይ. 6፡3። 16 እስራኤል ዎርሰንከሳርንካ በድንከስም ከታ ጮይስ ሳብንደር ከትም ማስተሬ። 17 ባበንከስተከ ይንችንከስታ ቡደን ዋልቃ ማስካንታ፥ ክትምዳክባብከስመረ ጭልንባብከስታ ጎግንዘን ማስተሬ። Ꮊድን ጮይስንካንታ ማድን ዎርሰን ግግስካንታ ኤላሰካ ፍክሳን ጭል አያንንታ ዎልቀካ ማትሶ ጮይስታ እር አይተሬ” ኩን ክደር ጋይሴ። ሚል. 4፡5-6። 18 ዛካራሰረ ክታይንችንም፥ “ኮም Ꮊረክስ ኤዝዳ? እታ ዶንጅቴ፥ እስታ ኬነነረ ዶንጀርቴ” ጋይሴ።
19 ክታይንችነረ፥ “እታ ሳብታ እር ዎእድባብ ገብረልቴ፥ ኮም እ የስካንታ ኬዝድንግንደኬ ኮትኮ ክላ ኬዘን የስካንታ እ ሳባግድንግንዳ ኦይትምትቴ። ዳን. 8፡16። 20 ይና ሰጨንም ካርስሶ ማድንደትም እስታ ቃለን የስ አመናክንኦል፥ ኮነረ ቦድምተርን ሰጨን የለልታ አፋ ቱንይ ማተራዬ፥ ከዝተራከዬ” ኩንጋየሮ ክትካንታ ማስሴ።
21 ኮታይካ ዎርሰና ዛካራስ ሳብታ ጭል ኤሄናርንካ ዉታክዶቆ Ꮊራካንታ ጋምእሳናከረ በርእካ ካርሰሮ Ꮊቀኬ። 22 ኖ ይ ዉተዳንደታ ቡረረ፥ ከትም ከስስካንታ ማታክዬ፥ ቃዉተካ ሰች ዘንካ አብ ኬዛካንታ ክት ማታክን ኦላር ሳብታ ጭል ኤሄናር ለምለም ጋይድንካ ክት ሰዳንዳ ዶቅዳ ማደ ጋይሰኮ ገቀርሰኬ።
23 ዛካራሰረ ሳብታ ፍክስ ሰጨና ቦድምሳን Ꮊይካ ይንታ ኤር አይሴ። 24 ኮታ ቡር ኬነና ኤልሳበጥ ስርሴ፥ ዶንቅ አርፍ ይንታ ማተንም ኤድካንታ Ꮊፍሳክዬ። 25 ናየረ “ጮይስ ይንታ ነጋትቸንካ እስታ ይንእርንም ኤታ ዎክያርንካ እዘንካ Ꮊልእስካንታ አጭርሶ ኮም እካንታ ይቴ” ና ጋይሴ።
የሱሰታ አጥርምን እርምሶ ኬዝምና
26 ላስ አርፈንካ፥ ሳብ ይንታ ክታይንችን ገብረልም ገሊላር Ꮊፈርድን ናዝረት ጋየርድን ካተመናር ኦይቼ። 27 ክት ኦይትምሳንደረ ዳውተታ ሱሳ ማችባብ ዮሰፍ ጋይምድባብካንታ ሶርምምሳንዳ ዋልቃ አንጃ ሙነክንዳ Ꮊቄ፥ ኮታ ላምነረ ማራሜ። ማቶ. 1፡18። 28 ክታይንችነረ ኮት ዶቅድንደታር አርድሶ፥ “አንድር ሶልምምሳንዶ ሳራትችና የስካንታ ማታ! ጮይስ የስካ ክክኔ፥ የና አንድር አንጅምሳንዳዬ” ኮትም ጋይሴ።
29 ማራመረ ክታ ኬዘንካ አንድር ገቅሶ “ኮና Ꮊራግንዳ ሳራትቸረ?” ጋየሮ ገቅር የጄ፥ 30 ክታይንችነረ፥ “ማራሞ፥ ሳብታ እር ጎፍስ Ꮊፍታዬ Ꮊይ ጳሴ። 31 ይና የና ስርተረዬ፥ አⷝና ይንቸረ አእተራዬ፥ ክታ ላምንመረ የሱስ ጋይተራዬ። ማቶ. 1፡21። 32 ኖየረ አንድር ማተሬ፥ ሳብታ ይንቸረ ጋይምተሬ፥ ጮይስ ሳብነረ ክታ ባቤን ዳዊትታ ባንችም ዶቅንት ጎንገን ክትካንታ እምተሬ። 33 ያይቆበታ ሱሰንዘን ስለንክንደታ ኖ ባንችምዴ፥ ክታ ባንችምንተረ በእንታ ካዬ” ኩን ኮደር ጋይሴ። 2 ሳሙ. 7፡12-13፥16፤ ኢሳ. 9፡7።
34 ማራመረ ክታይንችንደር “እታ ሙነክቴ፥ ኮና Ꮊስግንዶክ ማዳ?” ና ጋይሴ፥ 35 ክታይንችነረ ማስሶ፥ “አያን ጭልና የስታዘን Ꮊዴ፥ ጮይስ ሳብታ ዎልቀና የስታዘን ማተረ፥ ኮካንታ የዘንካ አጥርምድባብ ጭል ሳብታ ይንች ጋይምተሬ። 36 ይና፥ የስታ ሱሰና ኤልሳበጠረ ይንታ ጋልተር ገርዘን አⷝና ይንች ስርቴ። ሴካ ጋይምሳንደረ ላስ አርፈንንም ይንታ ፋይቴ። 37 ሳብም ጋምድንዳ ር ካዬ” ኩን ጋይሴ። ፋይ. 18፡14።
38 ማራመረ፥ “ይና እታ ጮይስታ ፍክስንድቴ፥ የስ ጋይሳንግንዳ እካንታ ማታ” ና ጋይሴ። ክታይንችነረ ኮታዘንካ አይሴ።
ኤልሳበጠም ሰድንካንታ ማራመታ አይንተና
39 ማራመረ ኮትኮ ሳምንትንካ ጭጭመትካ አምሶ ገቻ Ꮊክ ፍጨናር፥ ኦስ ይሁደታ ካተመናር ና አይሴ። 40 ዛካራሰታ ኤረረ አርድሶ ኤልሳበጣካንታ የና ኡርሞ Ꮊስሬ ጋይሴ። 41 ኤልሳበጠረ ማራመታ የና ኡርሞ Ꮊስሬ ኮታ ጋይንም ኤሰርሳንደትግንዳ፥ ኡለና ኮታ ሳቅምናር ሶይሴ። ኤልሳበጥረ አያንይ ጭልንካ ጮጬ። 42 ናየረ ኡፍስንም ይንታ ጬክሳ ይይሶ፥ “የና ማነንከስታ ዎክያርንካ አንጅምሳንዳዬ፥ የስታ ሳቅምናርንካ አጥርምድን ይንችና አንጅምስባቤ። 43 እስታ ጮይስንታ እንደና እዝደር Ꮊድንግንዳ እታ Ꮊይራ? 44 ይና የስታ ሳራትችንታ ኡፍስና እስታ ቃምናር ኤስምሳንደትግንዳ እስታ ሳቅምናር ዶቅድን ኡለና ጉርምካ ሶይሴ። 45 ጮይስ ይ ኬዛንደትም ቦዴ ጋይሶ አሜንሳንዳ የና Ꮊስግንዳ አንጅምሳንደሬ!” ኩን ጋይሴ።
ማራመታ ጋለታ የቺ
(1 ሳሙ. 2፡1-10)
46 ማራመረ፥
“እስታ ሰንፔና ጮይስም ጬክ ጬክሳ ይዴ። 1 ሳሙ. 2፡1-10።
47 እስታ አያንነረ እስታ ኤልን ሳብንካ ጉርምዴ፥
48 እ ክታ ፍክስንእንደታ ቶችምን ኖ ሰቴ።
ታክንዘንካ የችሶ አጥር ሙደና ና ጭልዬ እም ጋይተረኬ፥ 1 ሳሙ. 1፡11።
49 ዎልቀንክንባብ ሳብና ኖ አንድር ር እካንታ ይቴ፥
ላምነረ ክታ ጭልዬ።
50 ሳብም ጳዝድባብከስካንታ ክታ አጭርና
አጥርዘንካ አጥር የለልታ ዶቅተሬ።
51 ይንታ ዳቅማ ቀስንካ ፍክስንም ፍክስቴ፥
ከታ ይንታ ቡዳ ገቅርንካ ኦተርድባብከስም ይጭቴ።
52 “አንድርካ ቆልድባብከስም ከታዶቅንት ጎንገንዘንካ Ꮊንችስቴ፥
“ይንታ ማተንም ይርክሳ ይድባብከስም ማቼ ጬክ ጬክሳ ከትም ይቴ። ኢዮብ 5፡11፤ 12፡19።
53 ዳቀርስባብከስም ኡርማ ርካ ምስስቴ፥
ቆልመንባብከስም ማቼ አን ዉች ከትም ኦይቴ፥
54 ይንታ አጭር ገቀርንካ፥ ይንታ ፍክስንባብ እስራኤልም አሌን አልቴ።
55 ኮነረ ዎንታ ባቤንከስካንታ ኬዝምሳን ግንዳ፥
አብረሀምካንተከ ክታ ሱሰንካንታ ጋይሳንደትም
ስለንክንደታ Ꮊድን ጉርም ቃለንም ቦድካንቴ” ኩን ጋይሴ። ፋይ. 17፡7።
56 ማራመረ ማከን አርፍ ማታባብ ኤልሳበጠደር ይ ዶቅሳንደታ ቡር ይንታ ኤሪ ማቼ።
ስእስንባብ ዮሀንሰታ አጥርምና
57 ኤልሳበጠተረ አጥመታ ሰጨና የልስንካ አⷝና ይንች አጬ። 58 ኮታ የለንከስከ ሱሰንከስ ጮይስ አንድር ነጋትች ኮትካንታ ይሳንደትም ኤሰርሰኮ ኮትካ ክክን ጉርምሰኬ።
59 ላማካይስ ሰጨንካ ይንችንታ ሶለን ተችስካንታ Ꮊደኬ፥ ባበንታ ላምንካ ዛካራስ ጋይካንታ ዝግዘኬ፥ ሌዊ. 12፡3። 60 እንደና ማቸ “ኩን ማታዬ፥ ክታ ላምና ዮሀንስ ጋይም ዝግዝዴ” ና ጋይሴ።
61 ከተረ “የስታ ሱሳርንካ ኮ ላምንካ ኤልምስባብ Ꮊየነረ ካዬ” ኮደር ጋይሰኬ። 62 ባበንምረ Ꮊይ ጋይሶ ላምን ዎድ ክት ዝግዳ ናነረ ቃዉተካ ኦይሰኬ። 63 ኖየረ ጻፈርድን ሪ ኬት እምድንግንዳ ምክስሶ፥ “ላምና ክታ ዮሀንስ” ጋይሶ ጻፍሴ፥ ሙደነረ በርእሰኬ። 64 ኮታዘንከረ ሳነካ ክታ አፈና ፎችምሴ፥ አድምነረ ቡልምሴ፥ ሳብመረ ጋለተሮ ኬዛ የጄ። 65 የለንከሰረ ሙዳ ጳስካ ጮጨኬ፥ ኮና ሙዳ ሪይና ገቻ ፍጨን ይሁዳር ሙዳ ከዝምሴ። 66 ኮም ኤሰርስባብና ሙዳ፥ “ኮና ኡለና Ꮊርክ ማተራዳቶ?” ጋየረኮ ከታ ይንታ ቡዳር የጀኬ። ጮይስታ አንና ገታ ክትካ ክክን Ꮊቄ።
ዘካራስ ቤርካ ኬዛንዳ
67 ኡለንታ ባበና ዘካራስ አያንይ ጭልንካ ጮጭሶ፥ 68 “እስራኤልንታ ጮይስ ባበና ጋለትማ፥ Ꮊድሶ ዎርሰንም ቆት ተዬ”።
69 “ዎንታ ጮይስና አይላ ዳውተታ ሱሰናርንካ
አንድር አቅዝድባብም ዎካንታ አምስቴ፥
70 ኮና ኤና እር ሳብካንታ ፋስምስባብ ሳብዘንካ ኤሰርሶ ኬዛቅባብከስታ አፈካ ኬዛንግንዳ፥
71 ክታ አቅስንተነረ ዎንታ ይምኤንባብኬዘንከ ዎም ግርድባብ ሙደንታ አንናርንካ አቅስካንቴ፥
72 ኮመረ ክት ይሳንዳ ዎንታ ባቤንከስካንታ አጭርንም ሰችካንተከ ጭል ይንታ ጫቀንም ገቀርስካንቴ።
73 ኮመረ ይንታ ጫቀን ቦንችካንታ Ꮊድን ጉርም እምምሳንዳ ዎንታ ባቤን አብረሀም ካንቴ።
74 ዎንታ ይምኤንባብከስታ አንያርንካ ዉትሶቶ፥ ጳስካይሳ ዎ ክትካንታ ፍግዝድንግንዴ፥
75 ዎንታ ስለናረረ ሙዳ ሳብካንታ ፋስምስንደትከ ጭልምካ ክታ እሪ ዎ ዎእድንግንዴ።
76 ጉጅሰረ የና ኡለኖ፥ ሙደንዘንካ ስግ ሳብዘንካ ኤሰርሶ ኬዝድባብ ጋይምተራዬ፥ ጮይስታ ጎግንም ኡርስካንታ ክታ እሪ አይተራዬ፥ ሚል. 3፡1።
77 ዎርሰንካንታ አቅንተንታ ኤሰንም Ꮊፍንዘንካ አምሳንዳ፥
ከታ ጎመን ላላ ጋይንተንም ከትካንታ እምምተሬ፥
78 ዎንታ ጮይስና አጨርድባብከ አተርድባብ ማቻንካንታ፥
አቅዝድንዳ ሰጭማ Ꮊይና ጭላርንካ ዎካንታ ዉችዝዴ።
79 ኮነረ ኡማር ዶቅድባብከስካንተኬ፥
ደእታ ሽፍያር ዶቅድባብከስካንታ ሳግዝድን ግንዳ፥
ዎንታ ዱትንመረ ኦስ ሳረትቺ ጎግንካ ጎርዝዴ” ኩንጋየሮ ቤርካ ኬዜ።
80 ኡለነረ ጋጵሴ፥ አያንከረ ዛብዜ፥ እስራኤል ዎርሰንካንታ መያ ይ Ꮊፈርተርን ሰጨን የለልታ ኤድ ካየንካርያር ዶቅሴ።

- ሉቃስ
- <
- 1
- >

1:15 ፋይ. 6፡3።

1:17 ሚል. 4፡5-6።

1:19 ዳን. 8፡16።

1:27 ማቶ. 1፡18።

1:31 ማቶ. 1፡21።

1:33 2 ሳሙ. 7፡12-13፥16፤ ኢሳ. 9፡7።

1:37 ፋይ. 18፡14።

1:46 1 ሳሙ. 2፡1-10።

1:48 1 ሳሙ. 1፡11።

1:52 ኢዮብ 5፡11፤ 12፡19።

1:55 ፋይ. 17፡7።

1:59 ሌዊ. 12፡3።

1:76 ሚል. 3፡1።

© 2025 TWFTW