- 2 ጢማቶስ
- <
- 4
- >

4
1 ሳብታ እሪኬ ኮትኮግንደረ ክታ ባንችምና መያ ማድንደትᎺይካ፥ ሰንፔካ ዶቅድባብታዘንኬ ደእስባብታዘን ፋረድባብ የሱስ ክርስቶስታ እሪ ዋደ የስም ጋይድቴ፥ 2 ቃለንም ሳባካ፥ የስም ኡርሰረ ኡራክንዳ ማቼረ ሙዳᎺይካ ዳቅሶ ፍክስካ፥ ኤድም አርድንግንዳ ይየረዮ፥ ዋጨረዮ፥ ዞረረዮ፥ ዳንዳእኬ ኤስስንካ ዳእካ። 3 ኤድንከስ ዶፈን ማቻን ኤስስን ኤስርካንታ ከት ዝግዳክንዳ ሰጫ Ꮊዴ፥ ኬዛር ማቼ ማዳክን ኬዘም አንግርካ ከታ ይንታ ማታርካ ከት ሶልምድ ሪ ኬዝድባብ ኤስስንባብከስም ሳንዝደኬ። 4 ኮካንታ ዶፈን ኤስርን ዛቅሰኮ Ꮊይሰም ኤስር ሶልምደኬ። 5 የና ማቼ ሙዳ ሪካ ካርስምስባብ ማትካ፥ ማጠንም ተይንተካ ዳእካ፥ ክላ ኬዘን ሳባከርድንደትም የስታ ፍክስ ማስካ፥ የስታ ፍክስንም ሙዳ ቦድካ።
6 እታ ማቼ እስታ ማተን ካሲ ማስስቶ ደእካንታ የልትቴ፥ ኮ ፍጫሙደንዘንካ ፋስምስቶ እ አይድንደታ ሰጨና የልቴ፥ 7 ኡርማ ጉርን፥ ጋምካንታ ጉርትቴ፥ ዞደንም በእንታ የለልታ ዞትቴ፥ አሜንንም ካርስትቴ። 8 ይና ኮዘንካ ጭለትቼንታ ዛዉደና ግግምሶ እም ካርዝዴ፥ ኮትኮ ዛዉደነረ ኖ ገታ ፍርደን ፋረድን ጮይስና ኮትኮ ሰጨንᎺይካ እካንታ እምተሬ፥ ክት እምድንደረ እካንታ Ꮊክ ማታክናና ክታ መያ ማትን ሶልምድባብ ሙደንከስካንቴ።
ጳውሎስታ ገቀርስና
9 ሳነካ የስ እዝደር Ꮊድንግንዳ ጋይድቴ፥ 10 ደማስ ኮፍጫ ሙደን ሶልምሶ እዘንካ ፋስምቴ፥ ተስሎንቃር አይቴ፥ ቄርቂስ ገላትያር፥ ቲቶረ፥ ድልማጥያር አይቴ። ቆለ. 4፡14፤ ፍልሞ. 24፤ 2 ቆሮ. 8፡23፤ ገላ. 2፡3፤ ቲቶ 1፡4። 11 እንካ ክክን ዶቅድባብ ሉቃስ Ꮊክዬ፥ ማርቆስ ፍክስካንታ እም መይድንካንታ ክትም ተይᎺትካ። ቆለ. 4፡14፤ ፍልሞ. 24፤ ኦይት. ፍ. 12፡12፥25፤ 13፡13፤ 15፡37-39፤ ቆለ. 4፡10። 12 ቲክቆስም ኤፍሶናር ኦይትቴ። ኦይት. ፍ. 20፡4፤ ኤፈ. 6፡21-22፤ ቆለ. 4፡7-8። 13 የና Ꮊደዮ ጥሮአዳ ፍጨናር አክርጰደር እ ዛቅሳንደትም ኮቦርተን እካንታ ተይᎺትካ፥ ማጻፍንመረ ስክስሰረ ኤና እሪ ጻፈርሳን ማጻፍን ተይዮ Ꮊትካ። ኦይት. ፍ. 20፡6።
14 ጋይን ፋግድባብ እስክንድር አንድር እም ኡፈልሴ፥ ጮይስና ክታ ፍክስንግንዳ ናክተሬ። 1 ጢማ. 1፡20፤ የቺ 62፡12፤ ሮማ 2፡6። 15 ኖ ዎ ኬዝድንደትም አንድር ክት ግርድንካንታ የነረ የስታ ማታርንካ ክትዘንካ ካርስምካ።
16 እ ካሰስምሳን ርንካ እሪ እስታ ኬዘንታ ማስን እ ኬዝድንደትካ ሙደነረ እዘንካ ፋስምሰክ ዳት እንካ ክክን ማትሶ እም አለን አልስባብ Ꮊየነረ ካዬ፥ ኮትኮመረ ሪን ሳብ ባችግንዳ ማስሶ ከታዘን Ꮊይፋይዳ። 17 ኬዛርካ ማቼ ክቴና እጎካ ሙደና ኬዝምድንግንደኬ አይሁድ ማታክባብከስ ሙደና ከት ኤሰርድንግንዳ ጮይስ እንካ ክክን ማትሶ እም ዛብሴ፥ ዞበንተረ አፋርንካ አቅትቴ። 18 ጮይስና ዳቅልሪ ሙደንዘንካ እም አቅዝዴ፥ ጭላር ዶቅድን ይንታ ባንችምንካንተረ እም ማዝዴ፥ ክትካንታ ስለንክንደትዘንካ ስለንካ ቦንቻ ማታ! አምንኤ።
ጳውሎስታ በእንታ ሳራትች
19 ጵርስቅላካንተኬ አቅላካንታ፥ ኦነስፎረምታ ኤሀ ኤድካንታ እስታ ሳራትቼንም የልስካ። ኦይት. ፍ. 18፡2፤ 2 ጢማ. 1፡16-17። 20 ኤራስጦስ ቆርንቶስ ፍጫር ነግቴ፥ ጢሮፍሞስ ሰቀርሳንጎካ ምልጥ ፍጨናር ክትም ዛቅትቴ። ኦይት. ፍ. 1፡22፤ ሮማ 16፡23፤ ኦይት. ፍ. 20፡4፤ 21፡29። 21 በርግና አርዳክናና ፈንክ እዝደር የስ Ꮊድካንታ የስም ዝግዝድንደትም ይይካ።
ኤዉቡሉስ፥ ጱደስ፥ ልኖስ፥ ዎንታ ምችነን ቅላዉድያ አሜንድባብከስ ሙደና አቦ የስም ጋይተኬ።
22 ጮይስ የስካ ክክን ማታ።
ሳብታ ዉች እምንቴና የንካ ክክን ማታ።

- 2 ጢማቶስ
- <
- 4
- >

4:10 ቆለ. 4፡14፤ ፍልሞ. 24፤ 2 ቆሮ. 8፡23፤ ገላ. 2፡3፤ ቲቶ 1፡4።

4:11 ቆለ. 4፡14፤ ፍልሞ. 24፤ ኦይት. ፍ. 12፡12፥25፤ 13፡13፤ 15፡37-39፤ ቆለ. 4፡10።

4:12 ኦይት. ፍ. 20፡4፤ ኤፈ. 6፡21-22፤ ቆለ. 4፡7-8።

4:13 ኦይት. ፍ. 20፡6።

4:14 1 ጢማ. 1፡20፤ የቺ 62፡12፤ ሮማ 2፡6።

4:19 ኦይት. ፍ. 18፡2፤ 2 ጢማ. 1፡16-17።

4:20 ኦይት. ፍ. 1፡22፤ ሮማ 16፡23፤ ኦይት. ፍ. 20፡4፤ 21፡29።

© 2025 TWFTW