- ገላትያ
- <
- 1
- >

ኦይትምስባብ ጳውሎስታ ክታ
ገላትያ ኤድንከስካንታ
አርድንታ
የሱሰታ አቅስንጎካ ኬዝድንዳ ክላ ኬዘንታ ቃለና ካሪ ሙደናር ሳባክመሮ አይሁድ ማታክባብ ኤድንከስ አመነሮ ኬት Ꮊፈርሳንከካ “ክርስቶሰም አሜንድባብከስ ማትካንታ ኤና እሪ ሙሴታ ህግን ቦድ ዝግዝዶ ዝግሳዮ?” ጋይድን ኦይስነረ አምሴ፥ ሮማ ባንችና ገችዝድን ቶክም እስያ ፍጨናር ዶቅድን ገላትያ ፍጨናር Ꮊክ Ꮊክ አሜንድባብከስታ ዎክያር “ኤድ ሳብታ እር ጭልምድንግንዳ ይሱሰካ አመንም Ꮊክ ማታክናና ሙሳ ጎከረ እምምሳን ህግን ቦድ ዝግዝዴ” ጋይንተካ ጳውሎሰም ግርድን ኤድንከስ ዶቅደኬ።
ጳውሎስ ኮም ክቴንም ገላትያ ኤድንከስካንታ ክት ጻፍሳንዳ ኮትኮ ኤስስንካ ታንትምሳን ኤድንከስ ዶፈን አመንንደርኬ ክርስቶሳር አሜንሶ ዶቅንተናር ጎርስካንቴ፥ ጳውሎስ የሱስ ክርስቶሰታ ኦይትምስባብ ማትንተን መያ ማስካ ኬዘንም ዶምዴ። ክት ኦይትምስባብ ማድንግንዳ ኤልስባብ ሳብ ዳት ኤድ ማታክንደትምኬ ክታ ኦይትምነረ አይሁድ ማታክን ኤድንከዝደር ማቻንደትም መየካ ኬዝዴ፥ በእንታ የድንከሳር ክርስቶሳር አሜንሶ ዶቅድን ዶቅንተና የሱሰም አሜንሶ Ꮊፈርድን ሶልመናርንካ ዉድንዳ ማትንተን መያ ማዝዴ።
ማጻፍን ኮትኮታ ሙዳ የድንተና
አርድንታ (1፡1-10)
ጳውሎስታ ኦይትምስባብ ማትንተንታ ገችታ ኤረና (1፡11—2፡21)
ሳብታ ዉች እምንተንታ ክላ ኬዘና (3፡1—4፡31)
ክርስቶሳር ማትሶ ዉች ዶቅንተንኬ አሜንካ (5፡1—6፡10)
በእንታ (6፡11-18)
1
ኦይትምስባብ ጳውሎሰታ ክታ ገላትያ ኤድንከስካንታ
1 ኤድንከዘንካ ናንከረ ኤድጎካ ኦይትምሳንዳ ማታክናና፥ የሱስ ክርስቶሰም ደእናርንካ አምስስባብ ሳብባበንጎካ ኦይትምስባብ እ ጳውሎስዘንካ፥ 2 እንከረ ክክን ዶቅድባብ እስመንከስ ሙደንዘንካ ገላትያር Ꮊክ Ꮊክ ምክስ ኤሄንከስካንታ፥
3 ዎንታ ባበን ሳብንዘንካ፥ ዎንታ ጮይስን የሱስ ክርስቶስዘንካ ዉች ክታ እምንተንከ ሳራትቸና የካንታ ማታ። 4 ዎንታ ጮይስንግንደከኬ ዎንታ ባቤን ሳብታ ገቅርንግንዳ፥ ኮ ፍጨዘን ዶቅድን ዳቅልንዘንካ ዎም አቅስካንታ ዎንታ ጎመንጎካ ይንታ ማተንም ስክስት እምሴ። 5 ስለንክንደትዘንካ ስለንካ የለልታ ሳብካንታ ቦንቻ ማታ! አምንኤ።
ክላ ኬዘና ዋልቄ
6 ክርስቶሰታ ዉች እምንተንካ የም ኤልስባብ ክትም ዛቅሰቶ አብ ክላ ኬዘንደር ኮግንደካ ጭጭሰቶ የንታ ማትና እም በርእስዝዴ። 7 ዶፈን ማቼ አብ ክላ ኬዛ ካዬ። ማችንከረ የም ዳንድምዝድባብከስኬ ክርስቶሰታ ክላ ኬዘንም ዎፍስካንታ ጉርድባብ ዋልቃ ዋልቃ ኤድንከስ ዶቅደኬ። 8 ማታጋካ ዳት ዎታ ማቼረ፥ ጭላር ክታይንች ዎራ፥ የካንታ ከዘርሳን ክላ ኬዘናርንካ Ꮊክ ክላ ኬዘንም የካንታ ሳባግድባብ ኖ ባድምስባብ ማታጋካ! 9 እርምሶ ዎ ጋይሳንግንዳ ታየረ ጉጅስቶ ጋይድቴ፥ Ꮊየረ የ ኤሰርሳንደትዘንካ አብ Ꮊክ ክላ ኬዘን የካንታ ሳባግድባብ፥ ኖ ስለንክንደታ ባድምስባብ ማታ!
10 ታ እም ኡርሜ ጋይድንግንዳ እ ዝግድንዳ ኤታዝንኮ ሳብዘንኮ? አና እ ጉርድንዳ ኤድም ጉርምስካንቶ? ኤድም ጉርምስካንታ እ ጉርድንዳ ናና፥ ክርስቶሰታ ፍክስንባብ ማተራክት ዶቆ።
ጳውሎሰታ ሳብካ ኤልምና
11 እስታ እስመንከስኬ ምቺነንከሶ! የካንታ እ ሳባክሳን ክላ ኬዘን ኤድ ፍክሳንዳ ማታክንደትም የ ኤስተርንግንዳ ዝግድቴ። 12 ኮም ክላ ኬዘን ኤድ Ꮊየንዘንከረ ተያክቴ፥ አነረ Ꮊየንዘንከረ ኤሳክቴ፥ ስግስሰረ የሱስ ክርስቶስ እካንታ መያ ማስስንካ ተያቴ።
13 እርምሰረ አይሁድንታ አሜንካ Ꮊስግንዳ እ ዶቅሳናንከረ፥ አመንድ ባብከስም Ꮊስግንዳ አንድሪ ከትም ዳየርቶ ካይስ ካንተረ Ꮊስግንዳ እ ጉርሳናንከረ የታ ኤሰርተቴ። ኦይት. ፍ. 8፡3፤ 22፡4-5፤ 26፡9-11። 14 እስታ ስለናር ዶቅድባብ በድ አይሁድንከዘንካ ስግ አይሁድንከስታ አሜንካ ስግድባብ Ꮊቃቴ፥ ባበንከስታ ዎገንካንተረ አንድሪ ቀምዝድ Ꮊቃቴ። ኦይት. ፍ. 22፡3።
15 ኬዛርንካ ማቼ፥ እስታ እንደንታ ሳቅምናርንካ የድሶ እም ፋስ ባብከ ይንታ ዉች እምንተንካ ኤልስባብ ሳብዬ። 16 አይሁድ ማታክባብከስታ ዎክያር ክትካንታ እ ሳባግድንግንዳ ሳብ ይንታ ይንችንም እንካ መይምስካንታ ይ ሶልምሳንደትካ Ꮊየንከረ ክክን ኖ ዞርማክዬ። ኦይት. ፍ. 9፡3-6፤ 22፡6-10፤ 26፡13-18። 17 እስታ እሪ ኦይትምስባብከዝደር የሩሳሌም ካተመናረረ ዉታክቴ፥ ኬዛርንካ ማቼ ሳነካ አረብ ፍጫር አይሳቴ፥ ኮታ ቡረረ ደማስቃር ማቻቴ።
18 ኮታርከረ ማከን ስለታ ቡር፥ ጴጥሮሰም Ꮊፍካንተኬ ክትካ ኬዝምካንታ የሩሳሌም ካተመናር ዉተድቴ፥ ክትካ ክክነረ ታሜከ ዶንቅ ሰጫ ዶቅስቴ። ኦይት. ፍ. 9፡26-30። 19 ኬዛርንካ ማቼ ጮይስ የሱሰታ እስመን ያይቆብዘንካ አብ ኦይትምስባብከሳርንካ Ꮊየንመረ ሰዳክቴ።
20 የካንታ እ ጻብድናር ሳብታ እሪ ማልት ኮት ማታይንደትም ዳቅስስቶ የክንታ ኬዝድቴ። 21 ኮታ ቡር ሶርያ ፍጨናርኬ ኪልቅያ ፍጨናር አይሳቴ። 22 ክርስቶስካ አሜንድባብከስ ይሁዳ ፍጨናር ዶቅድባብ ኮታ ኤና እሪ እም ሰድሶ ኤዝዳከኬ።
23 ከታ ማቼ፥ “እርምሶ ዎም ዳያᎺቅባብ ኤችና፥ ኮታ ኤና እሪ ካይስካንታ ይ ዝጋᎺእቃን አሜንንም ኖ ሳባካ ዶቅዴ” ጋይድንደትም ኬዘንም ኤሰርድ Ꮊቀኬ፥ 24 እ ጳውሎስ ጎከረ ሳብም ቦንቸሮ Ꮊቀኬ።

- ገላትያ
- <
- 1
- >

1:13 ኦይት. ፍ. 8፡3፤ 22፡4-5፤ 26፡9-11።

1:14 ኦይት. ፍ. 22፡3።

1:16 ኦይት. ፍ. 9፡3-6፤ 22፡6-10፤ 26፡13-18።

1:18 ኦይት. ፍ. 9፡26-30።

© 2025 TWFTW